CELEX: 
Language: bg
Date: 2019-03-14 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2017/1799 с цел освобождаване на Китайската народна банка от изискванията за прозрачност преди и след сключване на сделките по Регламент (ЕС) № 600/2014

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               1.1.Общ контекст и цели
            
            
               Регламент (ЕС) № 600/2014
                  1
                (Регламентът относно пазарите на финансови инструменти – РПФИ) започна да се прилага от 3 януари 2018 г. и заедно с Директива 2014/65/ЕС
                  2
                (Директивата относно пазарите на финансови инструменти – ДПФИ II) замени Директива 2004/39/ЕО
                  3
                (ДПФИ I). РПФИ и ДПФИ II осигуряват хармонизирана нормативна уредба, с която наред с другото се уреждат изискванията към инвестиционните посредници, местата за търговия, доставчиците на услуги за докладване на данни и посредниците от трети държави, осъществяващи инвестиционни услуги или дейности в Съюза. 
            
            
               Основната цел на пакета от нормативни актове ДПФИ II/РПФИ е да осигури еднакви условия на конкуренция на финансовите пазари и да позволи на пазарите да функционират в подкрепа на икономиката, създаването на работни места и постигането на растеж.
            
            
               РПФИ и ДПФИ II са предназначени за повишаване на ефективността, устойчивостта и почтеността на финансовите пазари. По-конкретно, те имат за цел осигуряване на повече прозрачност чрез въвеждане на разпоредби за прозрачност преди и след сключването на сделките с некапиталови ценни книжа и чрез засилване и разширяване на съществуващите разпоредби за прозрачност за сделките с ценни книжа.
            
            
               1.2.Правен контекст и правни елементи
            
            
               С цел да се уточнят изискванията, определени в РПФИ, Комисията е оправомощена да приема делегирани актове в съответствие с член 290 от Договора за функционирането на Европейския съюз (ДФЕС), в които да определи по-подробно някои елементи, по отношение на които съзаконодателите са счели за необходимо да ѝ предоставят правомощия. По силата на член 1, параграф 9 от РПФИ на Комисията се предоставя правомощието да приема делегирани актове за разширяване обхвата на освобождаването от изискванията за прозрачност преди и след сключването на сделките по РПФИ по отношение на централните банки от трети държави за операциите в областта на паричната политика, валутната политика и управлението на публичния дълг.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Европейската комисия направи констатациите и заключенията си въз основа на външно изследване, проведено от Центъра за европейски политически изследвания и Университета в Болоня и озаглавено „Освобождаване на централните банки на трети държави и други субекти по Регламента относно пазарната злоупотреба (РПЗ) и Регламента относно пазарите на финансови инструменти (РПФИ)“. Изследването е проведено въз основа на допитване с въпросник, предназначен за централните банки в юрисдикциите на трети държави. Той съдържа анализ на правното третиране на централните банки на трети държави по отношение на прозрачността преди и след сключването на сделките, прозрачността на уредбата за дейността им и мащаба на търговската дейност в рамките на Съюза. Проектът на първоначалния Делегиран регламент (ЕС) 2017/1799 на Комисията беше представен за обществена консултация в рамките на 4-седмичен срок, който изтече на 4 май 2017 г. По време на консултацията не бяха представени забележки.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Член 1, параграф 6 от Регламент (ЕС) № 600/2014 съдържа разпоредба за освобождаване от изискванията за прозрачност преди и след сключването на сделките, когато контрагентът е член на Европейската система на централните банки (ЕСЦБ) и сделката се сключва при осъществяването на паричната политика, валутната политика и политиката в областта на финансовата стабилност, за чието провеждане съответният член на ЕСЦБ е законно оправомощен, и когато този член е подал предварително уведомление до своя контрагент, че сделката е освободена. 
            
            
               По силата на член 1, параграф 9 от Регламент (ЕС) № 600/2014 на Комисията се предоставя правомощието да приема делегирани актове с цел обхватът на освобождаването да се разшири, така че да включва и някои централни банки на трети държави. С Делегиран регламент (ЕС) 2017/1799 на Комисията се упражнява правомощието, произтичащо от Регламент (ЕС) № 600/2014, като се определят централните банки на трети държави, които се ползват от освобождаването, предвидено за членовете на ЕСЦБ в член 1, параграф 6 от Регламент (ЕС) № 600/2014.
            
            
               В съображение 3 от Делегиран регламент (ЕС) 2017/1799 на Комисията се предвижда, че списъкът на освободените централни банки на трети държави, установен в същия регламент, следва да бъде преразглеждан по целесъобразност, включително с цел обхватът му да бъде разширен, когато е уместно, така че да включва и други централни банки на трети държави, които все още не са в списъка.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 14.3.2019 година
            
            
               за изменение на Делегиран регламент (ЕС) 2017/1799 с цел освобождаване на Китайската народна банка от изискванията за прозрачност преди и след сключване на сделките по Регламент (ЕС) № 600/2014
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012
                  4
               , и по-специално член 1, параграф 9 от него,
            
            
               като има предвид, че:
            
            
               (1)Сделките, по които контрагентите са членове на Европейската система на централните банки (ЕСЦБ), са освободени от изискванията за прозрачност в съответствие с член 1, параграф 6 от Регламент (ЕС) № 600/2014, доколкото тези сделки се сключват при осъществяването на паричната политика, валутната политика или политиката в областта на финансовата стабилност.
            
            
               (2)Обхватът на това освобождаване от приложното поле на Регламент (ЕС) № 600/2014 може да бъде разширен по силата на член 1, параграф 9 от него чрез включването на централните банки на трети държави, както и на Банката за международни разплащания. 
            
            
               (3)Списъкът на освободените централни банки на трети държави, установен в Делегиран регламент (ЕС) 2017/1799, следва да бъде обновен, в т.ч. с цел разширяване на обхвата, когато е уместно, на освобождаването по член 1, параграф 6 от Регламент (ЕС) № 600/2014 чрез включване на други централни банки на трети държави или с цел заличаване на такива публични субекти от списъка. Комисията следи и оценява съответните промени в трети държави и може по всяко време да преразгледа допълнителното освобождаване. 
            
            
               (4)С оглед на информацията, получена от Китайската народна република, Комисията състави и представи на Европейския парламент и Съвета доклад за оценяване на международното третиране на Китайската народна банка. В този доклад
                  5
                се прави заключението, че е целесъобразно централната банка на Китайската народна република да бъде освободена от изискванията за прозрачност преди и след сключването на сделките по Регламент (ЕС) № 600/2014. Затова списъкът на освободените публични субекти, установен в Делегиран регламент (ЕС) 2017/1799, следва да бъда изменен с цел включване на Китайската народна банка.
            
            
               (5)Мерките, предвидени в настоящия регламент, са в съответствие със становището на експертната група на Европейския комитет по ценни книжа,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложението към Делегиран регламент (ЕС) 2017/1799 се заменя с текста в приложението към настоящия регламент. 
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 14.3.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) № 600/2014 на Европейския парламент и на Съвета от 15 май 2014 година относно пазарите на финансови инструменти и за изменение на Регламент (ЕС) № 648/2012 (OB L 173, 12.6.2014 г., стр. 84).
               
               
                  
                     (2)
                  
                        Директива 2014/65/ЕС на Европейския парламент и на Съвета от 15 май 2014 година относно пазарите на финансови инструменти и за изменение на Директива 2002/92/ЕО и на Директива 2011/61/ЕС (OB L 173, 12.6.2014 г.).
               
               
                  
                     (3)
                  
                        Директива 2004/39/ЕО на Европейския парламент и на Съвета от 21 април 2004 г. относно пазарите на финансови инструменти, за изменение на Директиви 85/611/ЕИО и 93/6/ЕИО на Съвета и Директива 2000/12/ЕО на Европейския парламент и на Съвета и за отмяна на Директива 93/22/ЕИО на Съвета (ОВ L 145, 30.4.2004 г., стр. 1).
               
               
                  
                     (4)
                  
                        ОВ L 173, 12.6.2014 г., стр. 84.
               
               
                  
                     (5)
                  
                        Доклад на Комисията до Европейския парламент и Съвета за освобождаването на централната банка на Китайската народна република по Регламента относно пазарите на финансови инструменти (РПФИ) [COM(2019) 143 от 14.3.2019 г.].
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               1.Австралия:
            
            
               –Резервна банка на Австралия.
            
            
               2.Бразилия:
            
            
               –Централна банка на Бразилия.
            
            
               3.Канада:
            
            
               –Банка на Канада.
            
            
               4.Специален административен район Хонконг:
            
            
               –Хонконгски орган по паричната политика.
            
            
               5.Индия:
            
            
               –Резервна банка на Индия.
            
            
               6.Япония:
            
            
               –Банка на Япония.
            
            
               7.Мексико:
            
            
               –Банка на Мексико.
            
            
               8.Китайска народна република:
            
            
               –Китайска народна банка.
            
            
               9.Република Корея:
            
            
               –Банка на Корея.
            
         
         
            
               10.Сингапур:
            
            
               –Орган по паричната политика на Сингапур.
            
            
               11.Швейцария:
            
            
               –Швейцарска национална банка.
            
            
               12.Турция:
            
            
               –Централна банка на Република Турция.
            
            
               13.Обединеното кралство
            
            
               –Банка на Англия.
            
            
               14.Съединени американски щати:
            
            
               –
                     Система на Федералния резерв.
            
            
               15.Банка за международни разплащания.